Комисията по промишленост, изследвания и енергетика (ITRE) и комисията по култура и образование (CULT) проведоха изслушването на г-жа Габриел за комисар на 20 юни. След като координаторите на водещите комисии оцениха представянето на кандидата, Съветът на председателите на комисиите и Председателският съвет приключиха изслушването.

В тайно гласуване Парламентът подкрепи назначаването на Мария Габриел с 517 гласа „за“ срещу 77 „против“, с 89 „въздържал се“.

Бързи факти

Комисарят по цифрова икономика и общество ще подкрепи прилагането на стратегията за цифровия единен пазар. Тя ще допринесе за създаването на единен цифров пазар на Европа, полагайки основите на цифровото бъдеще на Европа с телекомуникационни мрежи от континентален мащаб, трансгранични цифрови услуги, и стартиращи европейски предприятия в областта на технологиите. Комисарят трябва да гарантира също така създаването на подходящи условия, включително чрез закона за авторско право, които да подкрепят културните и творчески индустрии и реализирането на техния максимален потенциал за икономиката.

Комисарят в областта на цифровата икономика и общество ще допринася за проекти под надзора и координацията на заместник-председателя Андрус Ансип, който отговаря за цифровия единен пазар, и заместник-председателя Юрки Катайнен, който отговаря за работните места, икономическия растеж, инвестициите и конкурентоспособността.